Det har brutt ut ny folkefest i Bergen etter at byen opplevde et kraftig jordskjelv i dag morges.

– Dette er tidens jordskjelv, og det bare beviser at Bergen også kan avholde store skjelv, sier en bergenser som spontant begynte å synge Brann-sangen under jordskjelvet.

Tusenvis av bergensere strømmet umiddelbart ut i gatene ikledd bunad og med flagg i hånden, mens buekorpsene spilte i takt med etterskjelvene.

– Jeg er utrolig stolt og rørt av å se hvordan bergenserne har tatt imot dette skjelvet. De har skapt en fantastisk ramme som vil skape internasjonal oppmerksomhet, sier ordfører Marte Mjøs Persen.

Styrke på 3,8

Skjelvet ble målt til 3,8 på Richters skala. Til sammenlikning ble skjelvet som rammet Oslo i forrige uke målt til 2,5.

– Men de effektive rystelsene var nok enda høyere enn 3,8, sier seismolog ved UiB, Berit Fjørtoft.

– For personer som kjørte over brosteinene i sentrum, var skjelvet like kraftig som de største jordskjelvene i California og Mexico.

Fikk frysninger

Den bergenske seismologen forteller at hun fikk frysninger på ryggen av å se et skjelv i sin egen hjemby.

– Det var helt perfekt. Bergen er den ideelle byen for store jordskjelv. Nå håper jeg at alle ser at det ikke er noe i veien for at byen kan bli rammet av større naturkatastrofer.

Geofysisk institutt opplyser at de ikke har registrert større rystelser i Bergens-området siden 2007 da Brann tok seriegull.

Vipps-aksjon

I skrivende stund har bergensere startet en Vipps-aksjon for å få flere skjelv til byen. Finansmannen Trond Mohn har allerede bevilget 10 millioner til et eget jordskjelvsenter på Akvariet i Bergen.

Jamil Holm i Vestnorsk Filmsenter tror jordskjelvet kan tiltrekke seg filmprodusenter fra hele verden.

– Bergen har alle forutsetninger for gode jordskjelvfilmer, og jeg mener at innspillingen av den norske filmen Skjelvet bør flyttes til Bergen umiddelbart.

Flere kilder bekrefter også at Bergensavisene allerede er i full gang med artikler om at jordskjelvet hylles over hele verden. Forsiden på morgendagens BA ligger an til å bli «Gu kor vi skjelver!».